N á v r h 

Vyhláška

Ministerstva spravodlivosti Slovenskej republiky

z ............. 2000
o odmenách a náhradách advokátov za poskytovanie právnych služieb

	Ministerstvo spravodlivosti Slovenskej republiky podľa § 19 zákona Slovenskej národnej rady č. l32/l990 Zb. o advokácii v znení neskorších predpisov ustanovuje:

P r v ý   o d d i e l
Všeobecné ustanovenia

§ 1

	(1) Advokát poskytuje právne služby za odmenu, ktorej výška a spôsob určenia sa spravuje ustanoveniami tejto vyhlášky. Vyhláška upravuje tiež náhradu hotových výdavkov a náhradu za stratu času.
	(2) Ustanovenia tejto vyhlášky sa vzťahujú na právne služby poskytované na základe zmluvy s klientom alebo na základe ustanovenia na to oprávneným orgánom.
	(3) Výpočtovým základom na účely tejto vyhlášky je zákonom určená minimálna mzda (ďalej len “výpočtový základ”). )

§ 2

	(1) Pri uzatváraní zmluvy o poskytnutí právnych služieb sa môže advokát dohodnúť s klientom na druhu zmluvnej odmeny.
	(2) Ak nedôjde k dohode podľa odseku 1, predpokladá sa, že sa advokát dohodol s klientom na odmene určenej podľa ustanovení tejto vyhlášky o tarifnej odmene.

§ 3

	Advokát môže poskytnúť právne služby bezplatne, len ak ide o informatívnu poradu, alebo za podmienok určených Predsedníctvom Slovenskej advokátskej komory. 

§ 4

	(1) Odmeňujú sa jednotlivé úkony právnych služieb alebo úplné vybavenie veci alebo poskytovanie právnych služieb v určitom rozsahu alebo po určitú dobu.
	(2) V odmene sú zahrnuté aj odmeny za administratívne a iné práce vykonané v súvislosti s poskytovaním právnych služieb.

D r u h ý   o d d i e l
Odmena advokáta

§ 5
Zmluvná odmena

	(1) Zmluvná odmena sa určuje
a)	podľa počtu hodín účelne využitých na vybavenie veci a hodinovej sadzby (hodinová odmena),
b)	paušálnou sumou (paušálna odmena),
c)	podielom na hodnote veci (podielová odmena).
	(2) Spôsoby určenia odmeny podľa odseku 1 môžu byť kombinované.
	(3) Advokát môže oboznámiť verejnosť s výškou svojich zmluvných odmien, nie však prostredníctvom hromadných informačných prostriedkov.

Hodinová odmena

§ 6

	(1) Hodinová odmena je jedna štvrtina výpočtového základu.
	(2) Pri poskytovaní jednoduchej právnej služby možno dohodnúť hodinovú odmenu delenú na začaté štvrťhodiny.
	(3) Advokát sa môže dohodnúť s klientom
a)	na znížení hodinovej odmeny až na polovicu,
b)	na zvýšení hodinovej odmeny.
§ 7

	(1) Ak sa dohodne advokát s klientom na hodinovej odmene, je povinný informovať ho o predpokladanom rozsahu prác a upozorniť ho vopred na potrebné prekročenie pôvodne predpokladaného rozsahu.
	(2) Advokát pri vyúčtovaní je povinný predložiť klientovi na jeho žiadosť časovú špecifikáciu práce.

Paušálna odmena

§ 8

Paušálna odmena môže byť dohodnutá za 
a)	poskytovanie právnych služieb v určitom časovom období alebo na neurčitý čas,
b)	úplné vybavenie veci alebo súboru vecí.

§ 9

	Ak neposkytuje advokát právne služby až do úplného vybavenia veci alebo súboru vecí alebo ak ich neposkytuje za celé dohodnuté obdobie, patrí mu pomerná časť dohodnutej paušálnej odmeny. V takomto prípade je povinný predložiť klientovi na jeho žiadosť pri vyúčtovaní špecifikáciu práce.

Podielová odmena

§ l0

	(1) Podielová odmena môže byť dohodnutá vo forme podielu na hodnote veci, ktorá je predmetom konania pred súdom alebo iným orgánom, ak je výsledok tohto konania podľa okolností prípadu veľmi neistý a advokát o tom klienta poučil.
	(2) Podielová odmena nesmie prevyšovať 20 % hodnoty veci.

§ 11

	(1) Advokát má právo na dohodnutú podielovú odmenu len za predpokladu, že klient, s ktorým sa dohodol na poskytnutí právnych služieb za túto odmenu mal plný úspech vo veci.
	(2) Ak skončí konanie uvedené v § 10 ods. 1 len čiastočným úspechom klienta, má advokát právo na pomernú časť dohodnutej podielovej odmeny.
	(3) Ak nemal klient ani čiastočný úspech vo veci, má advokát právo požadovať od klienta iba náhradu hotových výdavkov.

Tarifná odmena

§ 12

	Výška tarifnej odmeny sa určí podľa hodnoty alebo druhu veci alebo práva a podľa počtu úkonov právnej služby, ktoré advokát vo veci vykonal.

§ 13
	
	(1) Sadzba tarifnej odmeny za jeden úkon právnej služby určená podľa hodnoty veci alebo práva je z hodnoty:
do 5.000,- Sk ................................................ 500,- Sk
od  5.000,- Sk do 20 000,- Sk ....................... 500,- Sk + 5 % zo sumy
prevyšujúcej 5 000,- Sk
od 20 000,- Sk do 200 000,- Sk ................. 1 250,- Sk + 3 % zo sumy
prevyšujúcej 20 000,- Sk
od 200 000,- Sk do 1 000 000,- Sk ............ 6 650,- Sk +1 % zo sumy
prevyšujúcej 200 000,- Sk 
nad 1 000 000,- Sk .................................. 14 650,- Sk + 0,2 % zo sumy
prevyšujúcej 1 000 000,- Sk.
	(2) Hodnota opakujúcich sa plnení sa určí súčtom hodnôt týchto plnení. Ak ide o plnenie na dobu dlhšiu ako päť rokov alebo na dobu neurčitú, určí sa päťnásobkom hodnoty ročného plnenia.
	(3) Pri výkone rozhodnutia alebo pri exekúcii podľa osobitného zákona )
pre opakujúce sa plnenia, sú pre určenie odmeny rozhodné splátky spolu s ich príslušenstvom, ktoré sú v čase návrhu na nariadenie výkonu rozhodnutia, alebo na vykonanie exekúcie už zročné.
	(4) Vo veciach zrušenia a vyporiadania podielového spoluvlastníctva a vo veciach vyporiadania bezpodielového spoluvlastníctva sa vychádza z hodnoty požadovaného podielu.
	(5) Za správu majetku patrí tarifná odmena vo výške 10% hrubého ročného príjmu zo spravovaného majetku.
	(6) Ak nemožno hodnotu veci alebo práva vyjadriť v peniazoch alebo ak ju možno zistiť len s nepomernými ťažkosťami, sadzba tarifnej odmeny za jeden úkon právnej služby je jedna štvrtina výpočtového základu.
	(7) Vo veciach určenia platnosti alebo neplatnosti právnych úkonov, vo veciach určenia či tu právny vzťah alebo právo je alebo nie je, pri preskúmavaní rozhodnutí iných orgánov, ak je ich predmetom vec, právo alebo plnenie oceniteľné peniazmi, patrí tarifná odmena určená podľa odseku l/ z hodnoty tejto veci, práva alebo výšky tohto plnenia.
(8) Vo veciach zastupovania pred Ústavným súdom Slovenskej republiky, ak predmet sporu nie je oceniteľný peniazmi, odmena za jeden úkon sa rovná výpočtovému základu. V ostatných prípadoch sa určuje odmena podľa § l3 ods. l. 

§ 14

	Sadzba tarifnej odmeny za jeden úkon právnej služby vo veciach starostlivosti o maloletých, osvojenia, pestúnskej starostlivosti, spôsobilosti na právne úkony, opatrovníckych, vyhlásenia za mŕtveho, je jedna desatina výpočtového základu. 

§ 15

	(1)Sadzba tarifnej odmeny za jeden úkon právnej služby pri obhajobe v trestnom konaní a zastupovaní v konaní o priestupkoch je 
a)	jedna šestina výpočtového základu, ak ide o priestupok alebo trestný čin, na ktorý zákon ustanovuje trest odňatia slobody, ktorého horná hranica neprevyšuje 1 rok,
b)	jedna tretina výpočtového základu, ak ide o trestný čin, na ktorý zákon ustanovuje trest odňatia slobody, ktorého horná hranica neprevyšuje päť rokov,
c)	jedna polovica výpočtového základu, ak ide o trestný čin, na ktorý zákon ustanovuje trest odňatia slobody, ktorého horná hranica neprevyšuje 10 rokov,
d)	tri štvrtiny výpočtového základu, ak ide o trestný čin, na ktorý zákon ustanovuje trest odňatia slobody prevyšujúci 10 rokov alebo za ktorý možno uložiť výnimočný trest.
	(2) Na zákonné zníženie trestnej sadzby u mladistvých sa neprihliada.
            (3) Na zákonné zvýšenie trestnej sadzby u obzvlášť nebezpečných recidivistov sa prihliada.
            (4) Na zmenu kvalifikácie trestného činu v trestnom konaní sa neprihliada.
	(5) Za prevzatie obhajoby vo veciach, v ktorých súd prvého stupňa rozhoduje na neverejnom zasadnutí, patrí odmena vo výške jednej desatiny výpočtového základu. K sadzbám tarifnej odmeny podľa odseku l sa neprihliada.
           
§ 16
Úkony právnej služby

	(1) Odmena patrí za každý z týchto úkonov právnej služby
a)	prevzatie a príprava zastúpenia alebo obhajoby, vrátane prvej porady s klientom,
b)	ďalšia porada alebo rokovanie s klientom za každú aj začatú hodinu, 
c)	písomné podanie na súd alebo iný orgán alebo protistrane, týkajúce sa veci samej,
d)	účasť pri vyšetrovacom úkone, pri oboznámení s výsledkami vyšetrovania, vyhľadávania a za konanie pred súdom alebo iným orgánom, a to za každé začaté dve hodiny a za každý úkon osobitne,
e)	vypracovanie právneho rozboru veci,
f)	rokovanie s protistranou, a to za každú aj začatú hodinu,
g)	návrh na predbežné opatrenie, ak dôjde k nemu pred začatím konania, odvolanie proti rozhodnutiu o predbežnom opatrení, návrh na obnovu konania, odvolanie, dovolanie, prípadne sťažnosť proti rozhodnutiu o návrhu na obnovu konania, podnet na podanie sťažnosti pre porušenie zákona,
h)	vypracovanie listiny o právnom úkone alebo jej podstatné prepracovanie,
(2) Odmena vo výške jednej polovice patrí za každý z týchto úkonov právnej služby
a)	návrh na predbežné opatrenie, ak dôjde k nemu po začatí konania, návrh na zabezpečenie dôkazu alebo dedičstva,
b)	návrh na opravu odôvodnenia rozhodnutia, na odstránenie následkov zmeškania a na zmenu rozhodnutia o plnení v splátkach,
c)	odvolanie proti rozhodnutiu, ak nejde o rozhodnutie vo veci samej a vyjadrenie k takémuto odvolaniu,
d)	návrhy a sťažnosti vo veciach, v ktorých sa rozhoduje na verejnom zasadaní, s výnimkou návrhu na obnovu konania,
e)	účasť na verejnom zasadaní, ak nejde o odvolanie alebo obnovu konania,
f)	ak ide o výkon rozhodnutia, prevzatie a prípravu zastúpenia, návrh na začatie konania, vyjadrenie k takémuto návrhu, zastupovanie na pojednávaní, odvolanie proti rozhodnutiu a vyjadrenie k takémuto návrhu.
	(3) Za zastúpenie alebo obhajobu na pojednávaní, pri ktorom došlo iba k vyhláseniu rozhodnutia, patrí polovica odmeny. Za zastúpenie a obhajobu na pojednávaní, ktoré bolo odročené bez prejednania veci, patrí len štvrtina odmeny.
	(4) Za úkony právnej služby, ktoré nie sú uvedené v odsekoch 1 a 2 , patrí odmena ako za úkony, ktoré sú im svojou povahou a účelom najbližšie.

§ 17
Zníženie alebo zvýšenie tarifnej odmeny

	(1) Advokát môže znížiť tarifnú odmenu až na polovicu.
	(2) Tarifná odmena sa zníži o 20%, ak ide o spoločné úkony pri zastupovaní alebo obhajobe dvoch alebo viacerých osôb.
	(3) Advokát môže zvýšiť tarifnú odmenu až na trojnásobok, ak ide o náročnú vec najmä z hľadiska odborného, časového a použitia cudzieho jazyka.
	(4) Pri spojení dvoch alebo viacerých vecí sa zvyšuje tarifná odmena patriaca vo veci s najvyššou hodnotou o polovicu tarifnej odmeny, ktorá by inak patrila v ostatných spojených veciach.
	(5) Ustanovenie odseku 4 sa nepoužije, ak je spojenie veci na spoločné prejednanie ustanovené zákonom. V takomto prípade sa určí výška tarifnej odmeny podľa veci s najvyššou hodnotou.

T r e t í   o d d i e l
Hotové výdavky a náhrada za stratu času

§ 18

	Advokát má popri nároku na odmenu tiež nárok na
a)	náhradu hotových výdavkov účelne vynaložených v súvislosti s poskytovaním právnej služieb, najmä na súdne a iné poplatky, cestovné a telekomunikačné výdavky a výdavky za znalecké posudky, preklady a odpisy, 
b)	náhradu za stratu času(§ 20).

§ 19
	
(1) Advokát sa môže dohodnúť s klientom na druhu a výške niektorých hotových výdavkov, ktorých vynaloženie sa predpokladá v súvislosti s poskytovaním právnych služieb.
	(2) Ak sa advokát dohodne s klientom na zmluvnej odmene, môže sa s ním dohodnúť tiež na paušálnej sume, ako náhrade všetkých alebo niektorých hotových výdavkov, ktorých vynaloženie  sa  predpokladá v súvislosti s poskytovaním  právnych služieb. Klient potom nemôže požadovať pri vyúčtovaní špecifikáciu týchto hotových výdavkov, pri ktorých bola dohodnutá paušálna suma prekročená.
	(3) Predsedníctvo Slovenskej advokátskej komory môže záväzne určiť paušálnu sumu, ktorú možno od klienta požadovať na náhradu výdavkov na miestne telekomunikačné výdavky a miestne prepravné. Túto sumu môže advokát požadovať aj vtedy, ak sa na jej náhrade s klientom osobitne nedohodol.
	(4) Na výšku náhrady cestovných výdavkov sa vzťahujú osobitné predpisy )
 ak táto vyhláška neustanovuje inak.

§ 20

	(1) Pri úkonoch právnej služby vykonávaných v mieste, ktoré nie je sídlom advokáta, za čas strávený cestou do tohto miesta a späť, patrí advokátovi náhrada za stratu času vo výške jednej desatiny výpočtového základu za každú aj začatú polhodinu.
            (2) Ak sa cesta podľa odseku 1 týka vykonania úkonov pre viacerých klientov, výška náhrady určená podľa odseku 1 sa pomerne rozdelí medzi jednotlivých klientov.		

Š t v r t ý  o d d i e l
Spoločné, prechodné a záverečné ustanovenia

§ 21

	Pri posudzovaní oprávnenosti poskytnutia bezplatnej právnej služby (§3) a  zníženia odmeny (§ 6 ods.3, písm. a/, §17 ods.1) sa prihliadne na osobné alebo majetkové pomery klienta alebo na iné dôvody hodné osobitného zreteľa. 

§ 22

	(1) Pri určení nákladov konania, ktorých náhrada sa priznáva proti inej fyzickej osobe či právnickej osobe, sa výška odmeny advokáta určí podľa ustanovení tejto vyhlášky o tarifnej odmene (§12 až 15 a § 17); ustanovenie § 17 ods.1 sa pritom nepoužije. Advokát je povinný na túto skutočnosť upozorniť klienta, pri rokovaní o zmluvnej odmene.
	(2) Ustanovenie odseku 1 prvá veta sa vzťahuje aj na výšku odmeny advokáta ustanoveného príslušným orgánom.
	(3) Ak je advokát platiteľom dane z pridanej hodnoty, priznáva sa mu pri určení trov konania popri odmene aj daň z pridanej hodnoty. 

§ 23

	 (1) Advokát sa môže dohodnúť s klientom, ktorý je devízovým cudzozemcom, na zmluvnej odmene v takej výške, aká je obvyklá v štáte jeho bydliska (sídla) alebo aká sa obvykle požaduje za obdobné právne služby v cudzine.
	(2) Ak je predmetom konania nárok na zaplatenie v cudzej mene a ak nebránia tomu osobitné predpisy ), môže byť odmena advokáta dohodnutá aj v tejto mene.
	(3) Na dohodu podľa odsekov 1 a 2 sa neprihliada pri určovaní nákladov konania, ktorých náhrada sa priznáva inej fyzickej osobe alebo právnickej osobe. Advokát je povinný na túto skutočnosť klienta upozorniť.

§ 24

	Za úkony právnych služieb vykonané pred dňom nadobudnutia účinnosti tejto vyhlášky patrí advokátovi odmena podľa doterajších predpisov.

§ 25

	Odmena vypočítaná podľa tejto vyhlášky sa zaokrúhľuje na celé desať koruny smerom hore. 

§ 26
	Zrušujú sa: 
1.	Vyhláška Ministerstva spravodlivosti Slovenskej republiky č. 240/1990 Zb. o odmenách a náhradách advokátov za poskytovanie právnej pomoci v znení vyhlášky Ministerstva spravodlivosti Slovenskej republiky č. 44/l99l Zb.
2.	Vyhláška Ministerstva spravodlivosti Slovenskej republiky č. l80/l99l Zb. o odmenách a náhradách komerčných právnikov za poskytovanie právnej pomoci.

§ 27
	
Táto vyhláška nadobúda účinnosť 1.januára 2002.